**Tale på et gymnasium af en 2.g’er ( fra Helle Borup, Ud med sproget, 1997)**

**To små børn ligger på et gulv, imens fluerne danser rundt på deres øjne og ind og ud af deres munde. De små børn bor i Afrika, og deres storesøster Mgala skal passe dem, fordi deres mor er syg af aids. Mgala er 10 år og kan ikke komme i skole, fordi hun så skal gå i to en halv time hver vej.**

**Nu skal I høre om, hvorfor vi igen i år skal være med i Operation dagsværk. I vil høre om, hvorfor vi kan være med til at gøre en forskel for Mgala og om, hvad vi kan gøre anderledes til forskel fra sidste år.**

**På vores skole har vi været med i Operation dagsværk i de sidste 10 år, og vi har altid været en af de skoler, der samlede mest ind. Sidste år gik der desværre ged i den, fordi rigtig mange valgte at gå på druk og gå på værtshus uden at lave noget af det, vi havde aftalt. Det gav en masse klager fra lærere og forældre. Så i stedet for at blive en positiv dag, blev det en dag, hvor skolens ry led et knæk - ikke mindst på grund af Ekstra Bladets overskrift om mindreårige fulde unge i skoletiden.**

**Men vi skal være med igen i år alligevel. Og det skal vi, fordi der er børn som Mgala. Hun skal ikke gå i to en halv time til skole. Vi kan hjælpe til, at hun får en skole i nærheden af sit hjem. Hvis vi støtter skolegangen hos børn som Mgala,vil vi på længere sigt også være med til at forhindre, at aids bliver så udbredt. Med skole følger oplysning og med oplysning**

**følger mere hensigtsmæssig opførsel i forhold til en smitsom sygdom som aids.**

**Nu tænker rektor og lærerne nok, at vi igen i år ikke vil passe vores job på OD-dagen. Og der vil jo helt sikkert være nogle, der ikke kan finde ud af at opføre sig ordentligt. Men vi kan ikke svigte de børn i Afrika, som vi kan gøre en forskel for. O.k., det er irriterende med dem, der ikke bakker op om vores projekt, men det er ikke grund nok til, at det skal nedlægge OD på vores skole.**

**Lad os gå ud på gaderne alle sammen og hjælpe til, at Mgala kan komme i skole, selvom hun også skal passe sine søskende. Lad os hjælpe andre, selvom der er nogle, der ikke kan finde ud af at være seriøse. Operation Dagsværk er vigtig.**